Reservaat sê jammer oor 'traumatiese voorval' | Maroela Media
Die Balule-natuurreservaat in Limpopo het om verskoning gevra vir die "hartverskeurende en traumatiese voorval" wat besoekers moes aanskou toe 'n olifant naby die lodge op die reservaat deur jagters doodgeskiet is.
Die voorval het Vrydag in die Maseke-wildreservaat gebeur wat deel vorm van die groter Balule-natuurreservaat. Balule is deel van die groter Kruger Nasionale Park.
Volgens 'n verklaring wat deur die bestuur van Balule uitgereik is, is die olifant ongeveer 800 m ver van die lodge gejag en kon besoekers sien hoe die olifant verskeie skote toegedien is voordat hy uiteindelik geval het.
Vier mense op die lodge se besigtigingsdek het die voorval sien gebeur. Luidens die verklaring het die bestuur van die reservaat onmiddellik gereageer toe die voorval onder hul aandag gebring is.
"Daar was vier ooggetuies en verklarings is by hulle afgeneem. In teenstelling met berigte in die media is daar geen bewerings of bewyse dat die jagters alkohol gebruik het voordat die jagvoorval plaasgevind het nie," lui die verklaring.
"Ons het 'n verklaring van 'n onafhanklike waarnemer wat op die toneel was kort ná die voorval wat onder eed getuig het dat almal in die jaggeselskap heeltemal nugter was. Die jag was wettig en ons het die al die permitte van die jagters geverifieer."
Die Balule-bestuur sê egter die weergawes van die ooggetuies dui daarop dat die voorval nie voldoen het aan die volhoubare benuttingsmodel van etiese jag van jagprotokol waaronder alle reservate binne die Vereniging van Private Natuurreservate (APNR) val nie.
"Ons is tans besig met 'n in-diepte interne ondersoek na die voorval en sal terugvoer gee sodra hierdie proses afgehandel is. Indien die ondersoek dui op onetiese gedrag of gedrag in teenstelling met die vasgestelde protokol, sal die gepaste dissiplinêre stappe gedoen word."
Die bestuur sê daar word tans gewag op korrespondensie en verklarings van 'n verteenwoordiger van die Maseke-wildreservaat.
"Die afgelope paar maande was baie moeilik vir ons, met 'n onlangse onwettige olifantjag wat op Balule plaasgevind het en daartoe gelei het dat 'n bewaarder skuldig bevind is. Ons wil graag beklemtoon dat ons toegewyd is daaraan om op 'n etiese en deursigtige manier ons bedrywighede te doen."
Glenn Phillips, bestuurder by SANParke, het in 'n verklaring bevestig dat die voorval by Balule onder die bestuur van die Kruger Nasionale Park se aandag gebring is. "Die Krugerwildtuin wil die reservaat loof dat hulle onmiddellik stappe gedoen het om die saak te ondersoek en vir hul toewyding om te verseker dat daar aan al die wetlike en etiese vereistes voldoen is," sê Phillips.
Hy het bygevoeg die manier waarop Balule die voorval hanteer, is 'n bewys van die bestuur se toewyding om seker te maak dat sy lede aan al die nodige vereistes voldoen. "Ongelukkig, soos altyd die geval is, vat dit net een individu of organisasie om die goeie naam van hierdie reservate deur die modder te sleep."
Phillips het gesê daar word gewag op die uitslae van die interne ondersoek voordat daar op die pad vorentoe besluit sal word.
Ek kan nie rede sien hoekom olifante gejag word nie. Ek dink Sanparke moet Balule afsny van hul area.
Jy gaan om wild te besigtig, dan word die wild dood geskiet en dit in 'n wildreservaat. Ek kan dit nie glo nie en dan sê die bestuur die jag was "wettig". So ver my kennis strek is 'n wildreservaat 'n plek waar jy diere gaan besigtig, nie dood skiet nie. Ek sou my geld net daar teruggevat het.
In die lewe kan ek nie verstaan hoekom jy iets wil skiet wat jy nie kan eet nie… Verder kan ek nie verstaan hoe enige "reservaat" of jag operateur met so iets aanmoedig of met so iets geassosieer wil word nie
Greenie of nie
Theresa jy besef dat daar n oorbevolking van oliefante is in ons parke ? en hulle saai verwoesting .
Natuurlik het die mense wat ontsteld en getraumatiseer was deur die sogenaamde jagters se optrede hulle seker vergis van wat gebeur het! In SA is dit mos as n gewoonte om dinge toe te smeer/onder die mat in te vee totdat dit n berg word. Moenie net goedsmoeds die verskoning/verduideliking aanvaar nie. Krap dieper en kry die name van die nugter jagters en publiseer dit asb, of gee vir die diere ook wapens om terug te kan skiet.